钦定古今图书集成/理学汇编/学行典/第210卷 > 应存素
## 钦定古今图书集成/理学汇编/学行典/第210卷 > 应存素

按《仙居县志》：“应存素，字轩之，号凤林，司寇大猷子。性
至孝，嗜学能文。六岁从大猷经邳河，偶携扁舟他适，
倏朔风骤号，冻云四集，须臾河冰与巨舰相失，崖远
糒空，赖同舟贾人枣栗为食。存素念冰融无期，果或
告匮，将何以实大人腹乎？每食必以半藏焉。未几而
贾人之进果希矣。存素乃出所藏以继之。大猷叹曰‘此见孝，非由学至，不在年也’。”王都宪在庵闻之，赋诗
以赠父。大猷亦武韵，有“穉子曾何识，艰危未失真”之
句。弱冠，值伯卒丧，不能治，大猷愠曰：“吾官而贫，奈兄
丧何？”存素时新婚，遂罄易奁得数十金以进。父喜甚，
屋数楹付券酬之，力辞勿获。洎均产，复匿券，而公分
其屋焉。再传侄槐野，无子，抚存素孙昌元为嗣，“前屋
适属之，岂或有默相然耶？”存素文战雅不利，再中副
车，终以明经司婺源训，论者咸惜其数奇云。后以次
子朝卿贵，封山西道监察御史。槐野名汝辰，字中叔，
亦以孝称。